郑谷的诗词全集

1. 古诗《梅·江国正寒春信稳》 - -郑谷 - - 江国正寒春信稳,岭头枝上雪飘飘。何言落处堪惆怅,直是开时也寂寥。素艳照尊桃莫比,孤香黏袖李须饶。离人南去肠应断,片片随鞭过楚桥。2. 古诗《侯家鹧鸪》 - -郑谷 - - 江天梅雨湿江蓠,到处烟香是此时。苦竹岭无归去日,海棠花落旧栖枝。春宵思极兰灯暗,晓月啼多锦幕垂。唯有佳人忆南国,殷勤为尔唱愁词。3. 古诗《夕阳·夕阳秋更好》 - -郑谷 - - 夕阳秋更好,敛敛蕙兰中。极浦明残雨,长天急远鸿。 僧窗留半榻,渔舸透疏篷。莫恨清光尽,寒蟾即照空。4. 古诗《十日菊·节去蜂愁蝶不知》 - -郑谷 - - 节去蜂愁蝶不知,晓庭还绕折残枝。 自缘今日人心别,未必秋香一夜衰。5. 古诗《江行·漂泊病难任》 - -郑谷 - - 漂泊病难任,逢人泪满襟。关东多事日,天末未归心。 夜雨荆江涨,春云郢树深。殷勤听渔唱,渐次入吴音。6. 古诗《郊墅·韦曲樊川雨半晴》 - -郑谷 - - 韦曲樊川雨半晴,竹庄花院遍题名。画成烟景垂杨色,滴破春愁压酒声。满野红尘谁得路,连天紫阁独关情。渼陂水色澄于镜,何必沧浪始濯缨。7. 古诗《杏花·不学梅欺雪》 - -郑谷 - - 不学梅欺雪,轻红照碧池。小桃新谢后,双燕却来时。 香属登龙客,烟笼宿蝶枝。临轩须貌取,风雨易离披。8. 古诗《郊野·蓼水菊篱边》 - -郑谷 - - 蓼水菊篱边,新晴有乱蝉。秋光终寂寞,晚醉自留连。 野湿禾中露,村闲社后天。题诗满红叶,何必浣花笺。9. 古诗《书村叟壁》 - -郑谷 - - 草肥朝牧牛,桑绿晚鸣鸠。列岫檐前见,清泉碓下流。 春蔬和雨割,社酒向花篘。引我南陂去,篱边有小舟。10. 古诗《曲江红杏》 - -郑谷 - - 遮莫江头柳色遮,日浓莺睡一枝斜。 女郎折得殷勤看,道是春风及第花。11. 古诗《竹·宜烟宜雨又宜风》 - -郑谷 - - 宜烟宜雨又宜风,拂水藏村复间松。移得萧骚从远寺,洗来疏净见前峰。侵阶藓拆春芽迸,绕径莎微夏荫浓。无赖杏花多意绪,数枝穿翠好相容。12. 古诗《柳·半烟半雨江桥畔》 - -郑谷 - - 半烟半雨江桥畔,映杏映桃山路中。 会得离人无限意,千丝万絮惹春风。13. 古诗《慈恩寺偶题》 - -郑谷 - - 往事悠悠添浩叹,劳生扰扰竟何能。故山岁晚不归去,高塔晴来独自登。林下听经秋苑鹿,江边扫叶夕阳僧。吟余却起双峰念,曾看庵西瀑布冰。14. 古诗《海棠·春风用意匀颜色》 - -郑谷 - - 春风用意匀颜色,销得携觞与赋诗。秾丽最宜新著雨,娇饶全在欲开时。莫愁粉黛临窗懒,梁广丹青点笔迟。朝醉暮吟看不足,羡他蝴蝶宿深枝。15. 古诗《燕·年去年来来去忙》 - -郑谷 - - 年去年来来去忙,春寒烟暝渡潇湘。低飞绿岸和梅雨,乱入红楼拣杏梁。闲几砚中窥水浅,落花径里得泥香。千言万语无人会,又逐流莺过短墙。16. 古诗《菊·日日池边载酒行》 - -郑谷 - - 日日池边载酒行,黄昏犹自绕黄英。 重阳过后频来此,甚觉多情胜薄情。17. 古诗《淮上与友人别》 - -郑谷 - - 扬子江头杨柳春,杨花愁杀渡江人。 数声风笛离亭晚,君向潇湘我向秦。18. 古诗《中年·漠漠秦云淡淡天》 - -郑谷 - - 漠漠秦云淡淡天,新年景象入中年。情多最恨花无语,愁破方知酒有权。苔色满墙寻故第,雨声一夜忆春田。衰迟自喜添诗学,更把前题改数联。19. 古诗《巴江·乱来奔走巴江滨》 - -郑谷 - - 乱来奔走巴江滨,愁客多于江徼人。朝醉暮醉雪开霁,一枝两枝梅探春。诏书罪己方哀痛,乡县征兵尚苦辛。鬓秃又惊逢献岁,眼前浑不见交亲。20. 古诗《朝直·朝直叨居省阁间》 - -郑谷 - - 朝直叨居省阁间,由来疏退校安闲。落花夜静宫中漏,微雨春寒廊下班。自扣玄门齐宠辱,从他荣路用机关。孤峰未得深归去,名画偏求水墨山。21. 古诗《鹤·一自王乔放自由》 - -郑谷 - - 一自王乔放自由,俗人行处懒回头。睡轻旋觉松花堕,舞罢闲听涧水流。羽翼光明欺积雪,风神洒落占高秋。应嫌白鹭无仙骨,长伴渔翁宿苇洲。22. 古诗《旅寓洛南村舍》 - -郑谷 - - 村落清明近,秋千稚女夸。春阴妨柳絮,月黑见梨花。 白鸟窥鱼网,青帘认酒家。幽栖虽自适,交友在京华。23. 古诗《蜀中春日》 - -郑谷 - - 海棠风外独沾巾,襟袖无端惹蜀尘。和暖又逢挑菜日,寂寥未是探花人。不嫌蚁酒冲愁肺,却忆渔蓑覆病身。何事晚来微雨后,锦江春学曲江春。24. 古诗《蜀中·夜无多雨晓生尘》 - -郑谷 - - 夜无多雨晓生尘,草色岚光日日新。蒙顶茶畦千点露,浣花笺纸一溪春。扬雄宅在唯乔木,杜甫台荒绝旧邻。却共海棠花有约,数年留滞不归人。25. 古诗《牡丹·画堂帘卷张清宴》 - -郑谷 - - 画堂帘卷张清宴,含香带雾情无限。 春风爱惜未放开,柘枝鼓振红英绽。26. 古诗《光化戊午年举公见示省试春草碧色诗偶赋是题》 - -郑谷 - - 苌弘血染新,含露满江滨。想得寻花径,应迷拾翠人。 窗纱迎拥砌,簪玉姑成茵。天借新晴色,云饶落日春。 岚光垂处合,眉黛看时嚬。愿与仙桃比,无令惹路尘。...27. 古诗《少华甘露寺》 - -郑谷 - - 石门萝径与天邻,雨桧风篁远近闻。饮涧鹿喧双派水,上楼僧蹋一梯云。孤烟薄暮关城没,远色初晴渭曲分。长欲然香来此宿,北林猿鹤旧同群。28. 古诗《送徐涣端公南归》 - -郑谷 - - 青衿离白社,朱绶始言归。此去应多羡,初心尽不违。 江帆和日落,越鸟近乡飞。一路春风里,杨花雪满衣。29. 古诗《小桃·和烟和雨遮敷水》 - -郑谷 - - 和烟和雨遮敷水,映竹映村连灞桥。 撩乱春风耐寒令,到头赢得杏花娇。30. 古诗《为人题·泪湿孤鸾晓镜昏》 - -郑谷 - - 泪湿孤鸾晓镜昏,近来方解惜青春。 杏花杨柳年年好,不忍回看旧写真。31. 古诗《莲叶·移舟水溅差差绿》 - -郑谷 - - 移舟水溅差差绿,倚槛风摆柄柄香。 多谢浣纱人未折,雨中留得盖鸳鸯。32. 古诗《张谷田舍》 - -郑谷 - - 县官清且俭,深谷有人家。一径入寒竹,小桥穿野花。 碓喧春涧满,梯倚绿桑斜。自说年来稔,前村酒可赊。33. 古诗《菊·王孙莫把比蓬蒿》 - -郑谷 - - 王孙莫把比蓬蒿,九日枝枝近鬓毛。 露湿秋香满池岸,由来不羡瓦松高。34. 古诗《和知己秋日伤怀》 - -郑谷 - - 流水歌声共不回,去年天气旧亭台。 梁尘寂寞燕归去,黄蜀葵花一朵开。35. 古诗《蜀中赏海棠》 - -郑谷 - - 浓淡芳春满蜀乡,半随风雨断莺肠。 浣花溪上堪惆怅,子美无心为发扬。36. 古诗《石城·石城昔为莫愁乡》 - -郑谷 - - 石城昔为莫愁乡,莫愁魂散石城荒。江人依旧棹舴艋,江岸还飞双鸳鸯。帆去帆来风浩渺,花开花落春悲凉。烟浓草远望不尽,千古汉阳闲夕阳。37. 古诗《鹧鸪·暖戏烟芜锦翼齐》 - -郑谷 - - 暖戏烟芜锦翼齐,品流应得近山鸡。 雨昏青草湖边过,花落黄陵庙里啼。 游子乍闻征袖湿,佳人才唱翠眉低。 相呼相应湘江阔,苦竹丛深日向西。38. 古诗《贺进士骆用锡登第》 - -郑谷 - - 苦辛垂二纪,擢第却沾裳。春榜到春晚,一家荣一乡。 题名登塔喜,醵宴为花忙。好是东归日,高槐蕊半黄。39. 古诗《所知从事近藩偶有怀寄》 - -郑谷 - - 官舍种莎僧对榻,生涯如在旧山贫。酒醒草檄闻残漏,花落移厨送晚春。水墨画松清睡眼,云霞仙氅挂吟身。霜台伏首思归切,莫把渔竿逐逸人。40. 古诗《席上贻歌者》 - -郑谷 - - 花月楼台近九衢,清歌一曲倒金壶。 座中亦有江南客,莫向春风唱鹧鸪。41. 古诗《江际·杳杳渔舟破暝烟》 - -郑谷 - - 杳杳渔舟破暝烟,疏疏芦苇旧江天。那堪流落逢摇落,可得潸然是偶然。万顷白波迷宿鹭,一林黄叶送残蝉。兵车未息年华促,早晚闲吟向浐川。42. 古诗《题进士王驾郊居》 - -郑谷 - - 前山微有雨,永巷净无尘。牛卧篱阴晚,鸠鸣村意春。 时浮应寡合,道在不嫌贫。后径临陂水,菰蒲是切邻。43. 古诗《峨眉山》 - -郑谷 - - 万仞白云端,经春雪未残。夏消江峡满,晴照蜀楼寒。 造镜知僧熟,归林认鹤难。会须朝阙去,只有画图看。44. 古诗《越鸟·背霜南雁不到处》 - -郑谷 - - 背霜南雁不到处,倚棹北人初听时。 梅雨满江春草歇,一声声在荔枝枝。45. 古诗《寂寞·江郡人稀便是村》 - -郑谷 - - 江郡人稀便是村,踏青天气欲黄昏。 春愁不破还成醉,衣上泪痕和酒痕。46. 古诗《渭阳楼闲望》 - -郑谷 - - 千重二华见皇州,望尽凝岚即此楼。细雨不藏秦树色,夕阳空照渭河流。后车宁见前车覆,今日难忘昨日忧。扰扰尘中犹未已,可能疏傅独能休。47. 古诗《登杭州城》 - -郑谷 - - 漠漠江天外,登临返照间。潮来无别浦,木落见他山。 沙鸟晴飞远,渔人夜唱闲。岁穷归未得,心逐片帆还。48. 古诗《游蜀·所向明知是暗投》 - -郑谷 - - 所向明知是暗投,两行清泪语前流。云横新塞遮秦甸,花落空山入阆州。不忿黄鹂惊晓梦,唯应杜宇信春愁。梅黄麦绿无归处,可得漂漂爱浪游。49. 古诗《荔枝·平昔谁相爱》 - -郑谷 - - 平昔谁相爱,骊山遇贵妃。枉教生处远,愁见摘来稀。 晚夺红霞色,晴欺瘴日威。南荒何所恋,为尔即忘归。50. 古诗《灯·雨向莎阶滴未休》 - -郑谷 - - 雨向莎阶滴未休,冷光孤恨两悠悠。船中闻雁洞庭宿,床下有蛩长信秋。背照翠帘新洒别,不挑红烬正含愁。萧骚寒竹南窗静,一局闲棋为尔留。